Prifysgol Bangor

**COFNODION Y CYNGOR**

Mewn cyfarfod o’r Cyngor a gynhaliwyd yn y Brifysgol ddydd Gwener, 14 Gorffennaf 2017.

**Presennol** :

Dr Alwyn Roberts (Cadeirydd), Mrs Stephanie Barbaresi, Dr Tomos Dafydd, Yr Athro Gillian Davies, Yr Athro Andrew Edwards, Dr Peter Higson, Yr Athro John Hughes, Yr Athro Jerry Hunter, Dr Griff Jones, Dr Karen Jones, Mr Marc Jones, Mrs Alison Lea-Wilson, Dr Lorrie Murphy, Ms. Ellen Parry Williams, Mrs Julie Perkins, Miss Ruth Plant, Miss Mirain Llwyd Roberts, Yr Athro Jo Rycroft-Malone, Yr Athro David Shepherd, Yr Athro Paul Spencer, Yr Athro Carol Tully, Yr Athro Graham Upton, Mr David Williams, Ysgrifennydd y Brifysgol, Cyfarwyddwr Cyllid, Dirprwy Cyfarwyddwr Adnoddau Dynol a Chyfarwyddwr Gwasanaethau Eiddo a Champws

**Ymddiheuriadau** :

Sir Paul Lambert, Yr Athro Richard Parry-Jones, Yr Athro Oliver Turnbull, Dr Olwen Williams, Cyfarwyddwr Adnoddau Dynol.

**MARWOLAETHAU**

Cyfeiriodd y Cadeirydd at farwolaethau’r canlynol yn ddiweddar:

Dr Glyn Tegai Hughes

Mrs Sue Allely

Ms Sheila Mary Grant

David Taylor

Mrs Patricia Mary Moore

Allan Simpson

Mrs Gwyneth McLean

Yr Athro Bart Banks

Thomas William Roberts

a safodd yr aelodau er cof amdanynt.

**LLONGYFARCHIADAU**

Llongyfarchodd y Cadeirydd y canlynol, y dyfarnwyd **Cadair Bersonol** iddo:

Dr Andy McStay, Astudiaethau Creadigol a'r Cyfryngau

**Ar dderbyn swyddi Darllenydd:**

Dr Graham Bird, SENRGy

Dr Jeffrey Kettle, Peirianneg Electronig

Dr Rasha Alsakka, Ysgol Busnes Bangor

Dr Richard Ramsey, Seicoleg

Dr Rebecca Crane, Seicoleg

**Hefyd llongyfarchodd y Cadeirydd y canlynol:**

Mae'r Gymdeithas Ddaearyddol Frenhinol wedi dyfarnu un o'i Medalau Brenhinol i un o gyn-fyfyrwyr Prifysgol Bangor am ei waith ym maes datblygu amaethyddol.
Mae'r Athro Syr Gordon Conway, a astudiodd radd israddedig mewn Sŵoleg ym Mhrifysgol Bangor gan graddio yn 1959 wedi cael Medal y Sylfaenydd, sydd ymhlith yr anrhydeddau uchaf o'i fath yn y byd.

Mae Gweinyddwr Project M-SParc wedi ennill Gwobr Chware Teg Womenspire. Mae Emily Roberts, a raddiodd mewn Seicoleg ym Mhrifysgol Bangor, wedi ennill y categori Merched mewn Economi Wledig, sy'n codi ymwybyddiaeth o'r rhwystrau a wynebir gan ferched sy'n byw ac yn gweithio mewn ardaloedd gwledig.

Mae'r Athro Enlli Thomas, Pennaeth yr Ysgol Addysg, wedi cael ei phenodi'n aelod o Gyngor Partneriaeth yr Iaith Gymraeg, corff newydd a sefydlwyd gan Alun Davies, Gweinidog Llywodraeth Cymru dros Ddysgu Gydol Oes a'r Iaith Gymraeg.

**COFNODION**

Cadarnhawyd bod cofnodion y cyfarfodydd a gynhaliwyd 7 Ebrill 2017 a 23 Mehefin 2017 yn gywir.

**MATERION YR IS-GANGHELLOR**

Tynnodd yr Is-ganghellor sylw'r Cyngor at nifer o faterion.

[1] **TEF** - ystyriodd y Cyngor y datganiad o ddarganfyddiadau'n ymwneud a Phrifysgol Bangor yn derbyn safon Aur yn y Fframwaith Rhagoriaeth Addysgu. Nodwyd bod hyn, ynghyd â'r REF, yn rhoi Prifysgol Bangor yn yr 20 uchaf o brifysgolion yn y Deyrnas Unedig. Fe wnaeth y Cyngor longyfarch y brifysgol ar y perfformiad hwn.

[2] **HAGA** - yn dilyn ail-archwiliad Estyn ym Mehefin, nodwyd bod 4 o'r 7 dangosydd perthnasol wedi cael sgôr o 'cryf', a bod y 3 arall yn 'dda iawn' neu'n 'foddhaol'. Nid yw'r adroddiad wedi'i gyhoeddi'n ffurfiol eto ond, ar y sail hon, ystyrir bod y Ganolfan wedi gwneud cynnydd digonol ac fe'i tynnir o weithgaredd dilynol pellach. Mae bwrdd strategol ar y cyd wedi cael ei sefydlu gyda Phrifysgol Caer i oruchwylio datblygu cais ar y cyd ar gyfer darpariaeth HAGA yn y dyfodol.

[3] **Cyflog Byw** - nodwyd fod holl brifysgolion Cymru wedi cytuno i fod yn gyflogwyr Cyflog Byw Go Iawn. Maent hefyd wedi cadarnhau y byddant yn ymuno â chod ymarfer y Llywodraeth: Cyflogaeth foesegol mewn cadwyni cyflenwi. O ganlyniad, mae Ysgrifennydd y Cabinet wedi cadarnhau y byddwn yn dychwelyd i'r polisi cyn-2012 gyda uchafswm lefel ffioedd dysgu yn gysylltiedig â chwyddiant yn 2018/19.

[4] **Dirprwy Is-ganghellor (Addysgu a Dysgu)** - Yn unol ag argymhelliad yr Is-ganghellor, cytunodd y Cyngor i benodiad Yr Athro Oliver Turnbull gael ei adnewyddu am gyfnod pellach o 5 mlynedd o 1 Awst 2017.

**ADRODDIAD Y PWYLLGOR GWEITHREDU**

1. Cymeradwywyd yr adroddiad ar gyfarfodydd y Pwyllgor Gweithredu a gynhaliwyd rhwng Ebrill 2017 a Mehefin 2017 (ynghlwm fel Atodiad I i gopi swyddogol y cofnodion hyn).
2. Nododd y Cyngor:

[1] **Recriwtio Israddedigion Cartref**: Yn dilyn y gostyngiad yn nifer ceisiadau, mae ymdrechion mawr yn cael eu gwneud i droi'r nifer fwyaf posibl o geisiadau yn dderbyniadau pendant.

**BWRDD CYNALIADWYEDD ARIANNOL**

1. Rhoddodd Dirprwy'r Is-ganghellor y wybodaeth ddiweddaraf i'r Cyngor ar y cynnydd tuag at gyflawni cynaliadwyedd ariannol a chamau gweithredu'r Bwrdd Cynaliadwyedd Ariannol. Nodwyd cofnodion y cyfarfod arbennig o'r Cyngor a gynhaliwyd ym Mehefin ac ystyriwyd papur a oedd yn rhoi sylw i'r pryderon a godwyd. Adroddwyd bod y brifysgol yn awr mewn cyfnod o ymgynghori ac, yn dilyn pryderon, mae camau ar y gweill i sicrhau cyfathrebu cyson â'r holl staff.
2. Wedi trafodaeth lawn, rhoddwyd y 4 mater canlynol i bleidlais o'r aelodau, ymatalodd 4 o aelodau staff a myfyrwyr y Cyngor. Fe wnaeth gweddill aelodau'r Cyngor:

[1] **Gymeradwyo'r** cynlluniau ar gyfer ad-drefnu'r maes academaidd, gwasanaethau canolog a thimau cefnogi'r colegau, fel yr ystyriwyd yn fanwl yng nghyfarfod diwethaf y Cyngor, gan gydnabod bod y cyfryw gynlluniau'n destun ymgynghoriad a gynhelir ag undebau llafur cydnabyddedig y brifysgol (dan s188 TULCRA 1992) a staff. Rhaid i hwnnw gael ei gwblhau cyn y gwneir unrhyw benderfyniadau terfynol ar y cynigion hyn neu eu rhoi ar waith, a gall y cynlluniau hynny newid o ganlyniad i'r cyfryw ymgynghori.

[2] **Nodi** bod ganddynt hyder bod y cynlluniau'n angenrheidiol i roi'r arbedion angenrheidiol a rhoi cyllid y brifysgol ar lwybr cadarn a sefydlog at y dyfodol.

[3] **Benderfynu,** yn unol â Statud XX paragraff 10(2), ei bod yn fuddiol trwy ddiswyddo i gael gostyngiad yn nifer y Staff Academaidd (9a) ym Mhrifysgol Bangor yn gyffredinol; neu (b) mewn unrhyw Gyfadran, Adran, Ysgol neu faes arall o Brifysgol Bangor.

[4] **Benderfynu,** yn unol â Statud XX paragraff 11(1), i benodi Pwyllgor Diswyddo yn unol ag is-baragraff (3) o'r paragraff hwn i weithredu ei benderfyniad erbyn y cyfryw ddyddiad ag y gall ei bennu ac i'r pwrpas hwnnw: (a) ddewis ac argymell y nifer gofynnol o'r Staff Academaidd i'w diswyddo am reswm colli swydd; a (b) i roi gwybod am eu hargymhellion i'r corff priodol (y Cyngor).

**RHAGOLYGON ARIANNOL 5 MLYNEDD**

1. Cyflwynodd y Cyfarwyddwr Cyllid fersiwn ddrafft o'r rhagolygon ariannol 5 mlynedd. Nododd y disgwylir y bydd yr EBITDA am 2016/17 yn £11.7m, dirywiad o £1.2m yn erbyn rhagamcanion y llynedd, yn bennaf o ganlyniad i adolygu costau pensiwn.
2. Nododd y Cyngor:

[1] Cynhyrchwyd y rhagamcanion dan FRS102 yn unol â gofynion HEFCW, ac roeddent yn unol â'r Cynllun Ffioedd a Mynediad a gyflwynwyd ym Mehefin.

[2] Yr angen i lunio rhagolygon sy'n sicrhau bod holl brofion cyfamod ar fenthyciadau a gofynion HEFCW yn cael eu cyflawni mewn blynyddoedd i ddod. Nid yw profion cyfamod a metrigau newydd yr EIB a fydd yn weithredol o 2017 wedi eu pennu eto ond fe'u disgwylir ar sail niwtral. Nid oes unrhyw risgiau'n codi o brofion cyfamod y brifysgol gyda Barclays a Santander.

[3] Mae ar gynaliadwyedd ariannol angen cynhyrchu arian parod blynyddol iach ac mae cytundeb cyffredinol ar draws y sector mai'r dangosyddion gorau yw Llif Arian Gweithredu Net a Addaswyd neu EBITDA a Addaswyd. Dylai'r targed i Brifysgol Bangor fod yn £20m+ y flwyddyn.

[4] Roedd rhagdybiaethau incwm craidd yn y cynllun a gyflwynwyd yn cynnwys dim cynnydd na gostyngiad yn fras yn niferoedd myfyrwyr, ac eithrio nyrsio; grant gyllido yn unol â chanllawiau HEFCW wedi gostwng 23% tan 2019; a chyfraniadau incwm i lawr £1-1.5m y flwyddyn.

[5] Roedd rhagdybiaethau gwariant yn cynnwys arbedion cyflog yn unol ag argymhellion y BCA; codiadau cyflog o 2% y flwyddyn yn y dyfodol; dim cynnydd mewn cyllidebau heb fod yn gyflogau; fawr ddim gwariant cyfalaf tan 2020 ond atgyweiriadau brys gwerth £2.5m i Brif Adeilad y Celfyddydau.

[6] Modelwyd nifer o senarios yn cynnwys cynyddu'r cap ar ffioedd o 2018/19, cyflymiad cyfalaf o £12m ychwanegol y flwyddyn (50% wedi'i gyllido â grantiau). Hefyd ystyriwyd sensitifedd yn gysylltiedig â senarios gostyngiad neu gynnydd mewn recriwtio a chyflogau.

[7] Senario diwygiedig gyda chynnydd yn y cap ffioedd a gwariant cyfalaf ychwanegol yn arwain at EBITDA wedi'i addasu o £11.9m yn 2017/18, gydag EBITDA wedi'i addasu o £14.3m yn 2018/19, yn codi i £24.1m erbyn 2020/21. Bydd balansau arian yn gostwng o £31.6m i £17.6m dros gyfnod y cynllun.

[8] Mae gweithredu'r cynllun ad-drefnu yn effeithiol yn allweddol yn ystod 2017/18 ac mae'r risg fwyaf wrth fynd ymlaen yn ymwneud â recriwtio myfyrwyr.

1. Yn dilyn trafodaeth, **penderfynwyd** fel a ganlyn:

[1] Yn dilyn cyhoeddiad Llywodraeth Cymru ar gysylltu lefelau uchaf ffioedd â mynegai o 2018/19, dylai ffioedd dysgu i fyfyrwyr israddedig a TAR godi i'r uchafswm newydd (a ddisgwylir fydd yn £9295) yn 2018/19 i fyfyrwyr newydd yn unig, a dylent fod yn gysylltiedig â mynegai mewn blynyddoedd dilynol, yn amodol ar ymgynghori ag Undeb y Myfyrwyr. Dylai'r rhagamcanion ariannol adlewyrchu hyn a dylid diwygio'r Cynllun Ffioedd a Mynediad fel bo'n briodol.

[2] Dylai'r senario gwariant cyfalaf a ystyriwyd gael ei gynnwys i gefnogi'r rhagdybiaeth o ddefnyddio cronfeydd o'r EIB yn 2019. Dylid parhau i drafod â'r EIB ynghylch cynlluniau cyfalaf yn y dyfodol ac adolygu'r cyfamod.

[3] Cymeradwyo’r Rhagolygon Ariannol 5 mlynedd i’w cyflwyno i HEFCW yn unol â'r senario hwn, ac awdurdodi’r Trysorydd i gymeradwyo a llofnodi’r rhagolygon a’r sylwadau arnynt.

**PONTIO**

1. Rhoddodd y Cyfarwyddwr Gwasanaethau Eiddo a Champws adroddiad i'r Cyngor ar y sefyllfa bresennol yn ymwneud â Pontio.
2. Nodwyd y canlynol:

[1] Roedd gwaith yn cael ei wneud i ddatrys y cyfrif terfynol a gyflwynwyd gan Galliford Try. Cyflogwyd tystion arbenigol ac mae'r anghydfod mewn cam tyngedfennol. Mae'r brifysgol yn ceisio osgoi anghydfod â Galliford Try ond y cyngor presennol yw nad yw'n amser iawn i geisio cytundeb drwy drafodaeth.

[2] Mae posibilrwydd cryf y bydd Galliford Try yn dod ag achos cyfreithiol yn erbyn y brifysgol. Mae'r risg yn gysylltiedig â'r achos hwn wedi'i fodelu ac yn cael ei hadolygu'n gyson.

[3] Mae'r Pwyllgor Cyllid ac Adnoddau wedi ystyried papur manwl yn ymwneud â'r mater hwn ac mae'n fodlon ar hyn o bryd bod y ffi gyfreithiol yn angenrheidiol ac ar raddfa briodol.

[4] Mae angen pwyso a mesur ymdrech a chost yn erbyn y tebygolrwydd o lwyddo mewn unrhyw achos cyfreithiol. Ar sail y dystiolaeth gyfredol, mae'r brifysgol yn hyderus y byddai'n llwyddiannus.

[5] Dan ganllawiau'r Comisiwn Elusennau mae angen i'r Cyngor, fel ymddiriedolwyr, fedru dangos y rhesymau tua ôl i benderfyniadau i fwrw ymlaen ag ymgyfreithia, neu amddiffyniad bod gweithredu cyfreithiol er lles gorau'r elusen ac wedi'u pwyso a'u mesur yn erbyn y risgiau a chanlyniadau a all ddod o ganlyniad i unrhyw weithredu cyfreithiol. Oherwydd hyn bydd aelodau'r Cyngor yn derbyn diweddariadau rheolaidd ynglŷn â chostau a graddfeydd amser yn gysylltiedig â'r anghydfod sy'n parhau.

1. Yn dilyn trafodaeth, cytunwyd i adolygu'r risg drachefn ar ôl y penderfyniad gan weinyddwyr y contract ganol Awst ac ymateb Galliford Try i'r penderfyniad hwnnw. Cytunodd y Cyngor i ddirprwyo penderfyniadau ynghylch gosod terfynau ar gostau i'r Cadeirydd, y Trysorydd a'r Is-ganghellor, a fydd yn adrodd yn ôl i gyfarfod nesaf y Cyngor.

**ADOLYGIAD SEFYDLIADOL**

1. Cyflwynodd Ysgrifennydd y Brifysgol yr adroddiad ar yr Adolygiad Sefydliadol a nodwyd y canlynol:

[1] Er mwyn cyflawni gofynion HEFCW, rhaid i holl sefydliadau addysg uwch Cymru gael adolygiad allanol sicrhau ansawdd bob chwe blynedd. Cynhaliwyd adolygiad diwethaf Prifysgol Bangor ym Mai 2012, sy'n golygu bod rhaid i'r brifysgol gael ei hadolygiad nesaf cyn diwedd Mai 2018.

[2] Mae Fframwaith Asesu Ansawdd i Gymru, a gyhoeddwyd yn ddiweddar gan HEFCW, yn rhoi mwy o bwyslais ar swyddogaeth cyrff llywodraethu i roi sicrwydd ynghylch ansawdd a safonau. Dan y fframwaith disgwylir i gyrff llywodraethu ddarparu sicrwydd blynyddol ar ansawdd i HEFCW, a chael sicrwydd allanol ar sail gylchol ynglŷn ag ansawdd darpariaeth y sefydliad yn erbyn gofynion sylfaenol perthnasol.

[3] Ym Mai 2017, penderfynodd Prifysgolion Cymru/Universities Wales, sef corff cynrychioliadol prifysgolion yng Nghymru, gomisiynu'r QAA i fod yn adolygydd annibynnol ansawdd allanol ar ran holl brifysgolion yng Nghymru.

1. ***Penderfynodd*** y Cyngor yn ffurfiol i gomisiynu'r QAA i wneud Adolygiad Allanol Sicrhau Ansawdd yn hwyr yn 2017/18.

**SAFONAU'R IAITH GYMRAEG**

1. Cyflwynodd y Dirprwy Is-ganghellor (Cyfrwng Cymraeg ac Ymwneud â'r Gymuned) adroddiad ar Safonau'r Cymraeg.
2. Nodwyd y canlynol:

[1] Fe wnaeth Mesur y Gymraeg (Cymru) 2011 newid y cyd-destun cyfreithiol sy'n llywodraethu defnyddio'r Gymraeg mewn cyrff cyhoeddus. Ysgrifennir Safonau'r Iaith Gymraeg gan Lywodraeth Cymru a rheolir cydymffurfio â'r Safonau gan Swyddfa Comisiynydd yr Iaith Gymraeg. Cafodd ein Cynllun Iaith Gymraeg cyfredol ei lunio gyda'r cyd-destun cyfreithiol newydd mewn cof ac rydym mewn sefyllfa gref iawn i fedru cydymffurfio â'r Safonau.

[2] Mae'r brifysgol ar hyn o bryd mewn cyfnod ymgynghori wyth wythnos tan 4 Awst 2017.

[3] Mae'r brifysgol yn disgwyl derbyn y Rhybudd Cydymffurfio terfynol ym mis Medi ac yna bydd angen iddi gydymffurfio'n llawn chwe mis o'r dyddiad hwnnw, sef Chwefror 2018.

C. Ar argymhelliad y Pwyllgor Dwyieithrwydd a'r Pwyllgor Gweithredu, ***penderfynodd*** y Cyngor gytuno i'r ymateb drafft i'r ymgynghoriad, yn amodol ar drafodaeth bellach gyda staff.

**PWYLLGOR CYLLID AC ADNODDAU**

1. Cymeradwywyd yr adroddiad ar gyfarfod y Pwyllgor Cyllid ac Adnoddau a gynhaliwyd 26 Mehefin 2017 (ynghlwm fel Atodiad II i gopi swyddogol y cofnodion hyn).
2. Gan gyfeirio’n arbennig at y canlynol:

[1] Cofnod 662 (**Adroddiad o'r Bwrdd Cynaliadwyedd Ariannol**); cytunodd y Cyngor i argymhelliad y Pwyllgor bod adnoddau ychwanegol yn cael eu pennu er mwyn sicrhau bod y cynllun yn cael ei gyflawni; cafodd y ffigwr ei gapio ar uchafswm o £400k.

[2] Cofnod 663[b] (**Strategaeth Rheoli Adnoddau: Rhagamcan Canlyniad Cyffredinol**); nodwyd bod y Cynllun Busnes M-Sparc cyfredol yn ochelgar iawn a chynhelir trafodaethau pellach â'r bwrdd.

1. Mynegwyd pryder ynghylch presenoldeb yn y Pwyllgor Cyllid ac Adnoddau a ***chytunwyd*** y bydd y Pwyllgor Enwebiadau a Llywodraethu yn adolygu aelodaeth bresennol y pwyllgor.
2. ***Cytunwyd*** y dylid rhoi diweddariad ar y Strategaeth Ystadau i gyfarfod nesaf y Cyngor.

**PWYLLGOR ARCHWILIO A RISG**

1. Cymeradwywyd adroddiad cyfarfod y Pwyllgor Archwilio a Risg a gynhaliwyd ar 19 Mehefin 2017 (ynghlwm fel Atodiad III i gopi swyddogol y cofnodion).
2. Gan gyfeirio'n arbennig at Gofnod 434 (**Tendr am Gytundeb Archwilio Mewnol**); cytunodd y Cyngor bod RSM i'w hail-benodi am gyfnod o bum mlynedd o 1 Awst 2017, yn amodol ar adolygiad perfformiad blynyddol gan y Pwyllgor Archwilio a Risg.

**PWYLLGOR DWYIEITHRWYDD**

1. Cymeradwywyd adroddiad cyfarfod y Pwyllgor Dwyieithrwydd a gynhaliwyd 15 Mehefin 2017 (ynghlwm fel Atodiad IV i gopi swyddogol y cofnodion).

**PWYLLGOR ENWEBIADAU A LLYWODRAETHU**

1. Cymeradwywyd adroddiad cyfarfod y Pwyllgor Enwebiadau a Llywodraethu a gynhaliwyd 7 Ebrill 2017 (ynghlwm fel Atodiad V i gopi swyddogol y cofnodion).
2. Cyfeiriwyd yn benodol at y canlynol:

[1] Cofnod 138 (**Canghellor**); yn unol â Statud II, ***cytunodd*** y Cyngor i argymell i Lys y Brifysgol bod George Meyrick yn cael ei benodi i swydd Canghellor o 1 Medi 2017 am gyfnod o bum mlynedd. Ymgynghorir â'r Llys drwy ohebiaeth.

***Cytunodd*** y Cyngor hefyd i argymell i'r Llys bod yr Athro Emeritws Gareth Roberts yn cael ei benodi i swydd Dirprwy Ganghellor o 1 Medi 2017.

[2] Cofnod 140 (**Cadeirydd y Cyngor**); ***cytunodd*** y Cyngor i hysbysebu swydd Cadeirydd y Cyngor ym Medi gyda'r bwriad o gael Cadeirydd newydd yn y swydd erbyn yr adeg y daw cyfnod Dr Alwyn Roberts fel Dirprwy Ganghellor i ben yn Ionawr 2018.

**PWYLLGOR IECHYD A DIOGELWCH**

1. Cymeradwywyd yr adroddiad ar gyfarfod y Pwyllgor Iechyd a Diogelwch a gynhaliwyd 24 Mai 2017 (ynghlwm fel Atodiad VI i gopi swyddogol y cofnodion).
2. Cyfeiriwyd yn benodol at y canlynol:

[1] Cofnod 515 (**Grŵp Tasg Iechyd a Diogelwch**); nodwyd yr argymhelliad y dylai'r Bwrdd Cynaliadwyedd Ariannol roi ystyriaeth benodol i oblygiadau iechyd a diogelwch eu dull o sicrhau y caiff risgiau eu rheoli neu eu lliniaru.

[2] Cofnod 516 (**Safonau Polisi Iechyd a Diogelwch**); nododd y Cyngor bod tair Safon Bolisi Iechyd a Diogelwch wedi cael eu diwygio, sef: Projectau Deifio'r Brifysgol, Rheoli Sylweddau sy’n Beryglus i Iechyd (COSHH) a Gweithrediadau Codi a Chario. Nodwyd ymhellach y ceir gwared ar y Nodyn Polisi Trais yn y Gwaith a Trin, Storio, Cludo a Gwaredu Gwastraff Clinigol yn dilyn dadansoddiad gap, gan nad oes angen y rhain mwyach.

[3] Cofnod 517 (**Adroddiadau Archwilio/Adolygu**); mae'r pecyn archwilio newydd sydd wedi'i gysylltu'n uniongyrchol â'r Leadership and Management of Health and Safety in Higher Education Institutions wedi'i sefydlu erbyn hyn. Cynhaliwyd dau adolygiad/archwiliad â 'themâu'; Radon ac Anafiadau Symud, Codi a Chario.

[4] **Diogelwch rhag Tân**; Mae adolygiad o ddiogelwch rhag tân wedi cael ei wneud yn y brifysgol, yn dilyn trychineb Grenfell. Mae trefniadau presennol ar gyfer yr holl adeiladau ar yr ystâd yn cynnwys gwagio'n syth ar ôl clywed y larwm tân yn seinio. Mae'r offer diweddaraf i atal tân wedi'u gosod yn yr adeiladau mwyaf newydd. Nid oes unrhyw gladin alwminiwm gyda chraidd hylosg ar unrhyw adeiladau preswyl. Tawelwyd meddwl y Cyngor o glywed am y gweithredu prydlon a wnaed.

**PWYLLGOR DISWYDDIADAU**

1. Cymeradwywyd yr adroddiad ar gyfarfod y Pwyllgor Diswyddiadau a gynhaliwyd 10 Chwefror 2017 (ynghlwm fel Atodiad VII i gopi swyddogol y Cofnodion).
2. Gan gyfeirio'n neilltuol at Gofnod 5 (**Rhestr Ddi-enw o Staff**); cytunodd y Cyngor y dylai staff gyda chontractau cyfnod penodol a oedd i fod i ddod i ben rhwng 1 Chwefror 2017 a 31 Gorffennaf 2017 gael eu diswyddo pe na ellid pennu unrhyw swyddi eraill addas iddynt.

**MATERION ADNODDAU DYNOL**

1. Derbyniodd y Cyngor adroddiad ar faterion Adnoddau Dynol, yn cynnwys y trafodaethau sy'n cael eu cynnal ar gyflogau.
2. Cytunodd y Cyngor â'r argymhelliad i roi statws Emeritws i'r Athro Bob Woods.
3. Derbyniwyd, er gwybodaeth, restr o benodiadau uwch diweddar.

**Y SENEDD**

Derbyniwyd, er gwybodaeth, gofnodion cyfarfodydd y Senedd a gynhaliwyd 2 Mai a 6 Mehefin 2017.

**COD RHEOLAETH ARIANNOL**

Dosbarthwyd, er gwybodaeth, y Cod Rheoli Ariannol newydd a ddaw i rym ar 1 Awst 2017. Caiff y cod ei ystyried yn fanwl gan y Pwyllgor Archwilio a Risg a'r Pwyllgor Cyllid ac Adnoddau. Nodwyd y pwyslais cryfach ar y corff llywodraethu a welir yn nogfennau HEFCW yn dilyn Deddf Addysg Uwch newydd 2015. Bydd hyn yn arwain at fwy o sesiynau hyfforddi a briffio i aelodau'r Cyngor.

**DANGOSYDDION PERFFORMIAD ALLWEDDOL**

Derbyniodd y Cyngor ddata'n ymwneud â grantiau a chontractau ymchwil a ddyfarnwyd, niferoedd myfyrwyr, ceisiadau, a dangosyddion perfformiad ariannol chwarterol.

**GWYBODAETH DDIWEDDARAF O UNDEB Y MYFYRWYR**

Derbyniodd y Cyngor, er gwybodaeth, adroddiad cyfredol o Undeb y Myfyrwyr.

**SELIO**

Cadarnhaodd y Cyngor selio’r dogfennau a restrwyd yn Agendum 16.

**FFARWELIO**

Diolchodd y Cadeirydd ar ran aelodau'r Cyngor i'r Athro Richard Parry-Jones am ei gyfraniad i'r brifysgol dros yr wyth mlynedd ddiwethaf. Bydd ei dymor ar y Cyngor yn dod i ben yn fuan.